b'\n_START_ARTICLE_\nCuneo (pokrajina)\n_START_SECTION_\nZgodovinske zanimivosti\n_START_PARAGRAPH_\nPrvi alpski predor med Italijo in Francijo je bil ro\xc4\x8dno izkopan leta 1480. Imenuje se Buco di Viso (= Luknja v Monvizu), nahaja se na vi\xc5\xa1ini 2882 metrov nadmorske vi\xc5\xa1ine, je 75 m dolg, 2 m visok in 3 m \xc5\xa1irok. Zgraditi ga je dal Ludvik II., markiz mesta Saluzzo, da bi skraj\xc5\xa1al pot do Francije in s tem pospe\xc5\xa1il trgovske zveze. Predvsem je bil potreben za redno oskrbovanje pokrajine s soljo, saj so bili alpski prelazi ve\xc4\x8dkrat zaprti zaradi snega. Razen tega so bile mitnine na prelazih tako visoke, da se je podvig tudi ekonomsko spla\xc4\x8dal. To je bilo posredno potrjeno, ko je leta 1588 pokrajina pri\xc5\xa1la pod Savojce, ki so imeli nadzor nad prelazi in so zato predor kar zaprli, da ne bi delal konkurence. Danes je Luknja \xc5\xa1e vedno prehodna, pe\xc5\xa1 seveda.'